ET Euroopa Liidu Teataja C 141/45

28. märtsil 2009 esitatud hagi — Ryanair versus komisjon

(Kohtuasi T-123/09)

2009/C 141/96

Kohtumenetluse keel: inglise

Pooled

Hageja: Ryanair Ltd (Dublin, Iirimaa) (esindajad: advokaadid E. Vahida ja I -G. Metaxas-Maragkidis)

Kostja: Euroopa Ühenduste Komisjon

Hageja nõuded

— Tuvastada, et kooskõlas EÜ artiklitega 230 ja 231 on Euroopa Komisjoni 12. novembri 2008. aasta otsus riigiabi asjas C 26/2008 (Alitalia S.p.A-le antud laen 300 miljonit eurot) tühine osas, millega Alitalia õigusjärglastelt ei nõuta abi tagastamist ja Itaaliale määratakse täiendav tähtaeg otsuse täitmiseks;

— tuvastada, et kooskõlas EÜ artiklitega 230 ja 231 on 12. novembri 2008. aasta otsus riigiabi asjas N 510/2008 (Alitalia S.p.A. vara võõrandamine) täies ulatuses tühine;

— jätta komisjoni kohtukulud tema enda kanda ja mõista temalt välja hageja kohtukulud; ja

— võtta mis tahes edasisi meetmeid, mida Esimese Astme Kohus peab vajalikuks.

Väited ja peamised argumendid

Hageja vaidlustab komisjoni 12. novembri 2008. aasta otsuse riigiabi asjas C 26/2008 (endine asi NN 31/08) Alitalia S.p.A-le laenuks antud 300 miljoni euro kohta, teatavaks tehtud numbri C (2008) 6743 (1) all, ja otsuse riigiabi asjas N 510/2008 nr C (2008) 6745 lõplik, mis käsitleb Alitalia vara võõrandamise menetlust, ulatuses, milles tuvastatakse, et nimetatud menetlus ei kujuta endast riigiabi, eeldusel, et Itaalia ametivõimud järgivad kindlaksmääratud tingimusi.

Hageja põhjendab oma nõuet järgmiste väidetega:

Esimese vaidlustatud otsuse osas leiab hageja, et see on osaliselt tühine, kuna Alitalia õigusjärglastelt ei nõuta abi tagastamist ja Itaaliale määratakse täiendav tähtaeg otsuse täitmiseks.

Teise vaidlustatud otsuse osas leiab hageja, et komisjon võttis vastu otsuse, mis ei olnud täielik ega ammendav, ja rikkus hagejale EÜ artiklist 88(2) tulenevaid menetlusõigusi, kuna jättis algatamata ametliku uurimismenetluse, vaatamata märkimisväärsete raskuste esinemisele. Lisaks väidab hageja, et komisjon ei olnud pädev pelgalt teatise esialgse läbivaatamise järel vastu võtma tingimuslikku otsust riigiabi puudumise kohta. Hageja leiab samuti, et komisjon ei vaadanud läbi meetmete kõiki olulisi omadusi ja nende konteksti. Eelkõige jättis komisjon hageja arvates läbi vaatamata, kas Itaalia erakorraline haldusmenetlus ise võiks endast kujutada riigiabi ja kas Itaalia valitsus on mõjutanud seadusandlust eesmärgiga soodustada Compagnia Aerea Italiana kava.

Lisaks väidab hageja, et komisjon tegi olulise kaalutlusvea, jättes tähelepanuta võimalikke alternatiive Alitalia vara võõrandamisele, nagu kohtu korras likvideerimine või osa võõrandamine. Hageja leiab samuti, et Alitalia vara võõrandamisel ei käitunud komisjon kooskõlas turumajandusliku investeerimispõhimõttega, eelkõige seetõttu, et jättis hindamata, kuidas mõjutavad hinda otsene teenuse jätkamise tingimus ja kaudne tingimus Alitalia reisijaveo ettevõtte ostja Itaalia päritolu kohta, ei hinnanud Alitalia vara võõrandamismenetlust ilmselt ebasobivaks, jättis hindamata tegeliku hinna, mille CIA pakkus, ja jättes sõnastamata Alitalia vara turuhinna kindlaksmääramise kriteeriumid.

Hageja väidab samuti, et komisjon eksis laenu tagastaja kindlaksmääramisel: tulenevalt Alitalia ja Compagnia Aerea Italiana õigusjärglusest peaks tagastaja olema CIA. Viimasena väidab hageja, et komisjon rikkus põhjendamiskohustust.

(1) ELT 2009, L 52, lk 3.